C 131/2

Oznámenie Komisie podľa článku 4 ods. 14 protokolu 1 k Dohode o hospodárskom partnerstve medzi Európskou úniou a štátmi SADC-DHP o vymedzení pojmu „výrobky s pôvodom“ a o metódach administratívnej spolupráce Kumulácia medzi Európskou úniou a štátmi AKT-DHP a zámorskými krajinami a územiami EÚ, ako sa stanovuje v článku 4 ods. 3 a 7 protokolu 1 k Dohode o hospodárskom partnerstve medzi EÚ a štátmi SADC-DHP

(2022/C 131/02)

V článku 4 ods. 3 a 7 protokolu 1 k Dohode o hospodárskom partnerstve (ďalej len „DHP“) medzi Európskou úniou (ďalej len „Únia“) a štátmi Juhoafrického rozvojového spoločenstva (ďalej len „štáty SADC“) zapojenými do DHP (1) sa stanovuje diagonálna kumulácia v Únii.

Uvedená kumulácia umožňuje vývozcom v Únii použiť vo výrobkoch, ktoré vyvážajú do štátov SADC-DHP, materiály s pôvodom v ostatných afrických, karibských a tichomorských štátoch (ďalej len „AKT“) zapojených do DHP alebo v zámorských krajinách a územiach (ďalej len „ZKÚ“), alebo opracovanie alebo spracovanie vykonané v uvedených krajinách alebo na uvedených územiach, ako keby mali pôvod alebo boli vykonané v Únii, ak sú použité vo výrobku vyrobenom v Únii a vyvezenom do štátu SADC-DHP v rámci DHP, pokiaľ sú splnené ostatné podmienky stanovené v článku 4 ods. 4, 5, 8, 16 a 18.

EÚ od 1. októbra 2018 už uplatňuje diagonálnu kumuláciu s niektorými štátmi AKT-DHP a ZKÚ (pozri oznámenie 2018/C 407/07 (2)).

Únia okrem toho uzavrela dohodu o administratívnej spolupráci s Ghanou. Európska komisia poskytla podrobné informácie o danej dohode štátom SADC-DHP. Únia teda splnila administratívne požiadavky uvedené v článku 4 ods. 10 protokolu 1 a môže začať uplatňovať diagonálnu kumuláciu stanovenú v článku 4 ods. 3 a 7 protokolu 1 k DHP medzi EÚ a štátmi SADC-DHP s Ghanou od 1. apríla 2022.

Okrem toho po vystúpení Spojeného kráľovstva z EÚ už nie je diagonálna kumulácia so ZKÚ Spojeného kráľovstva od 31. januára 2020 možná.

Vzhľadom na uvedené skutočnosti sa diagonálna kumulácia podľa článku 4 ods. 3 a 7 protokolu 1 môže uplatňovať v Únii s týmito krajinami a územiami:

— Karibská oblasť: Antigua a Barbuda; Bahamské spoločenstvo; Barbados; Belize; Dominické spoločenstvo; Dominikánska republika; Grenada; Guyanská republika; Jamajka; Svätý Krištof a Nevis; Svätá Lucia; Svätý Vincent a Grenadíny; Surinamská republika a Republika Trinidadu a Tobaga,

— Región strednej Afriky: Kamerunská republika,

— Región východnej a južnej Afriky: Madagaskarská republika; Maurícijská republika; Seychelská republika a Zimbabwianska republika,

— Tichomorský región: Nezávislý štát Papua-Nová Guinea a Fidžijská republika,

— Región západnej Afriky: Republika Pobrežia Slonoviny; Ghana (3),

— ZKÚ: Grónsko; Nová Kaledónia a závislé územia; Francúzska Polynézia; Francúzske južné a antarktické územia; Ostrovy Wallis a Futuna; Svätý Bartolomej; Saint Pierre a Miquelon; Aruba; Bonaire; Curaçao; Saba; Svätý Eustach; Svätý Martin (holandská časť).

Toto oznámenie sa uverejňuje v súlade s článkom 4 ods. 14 protokolu 1 k DHP medzi EÚ a štátmi SADC-DHP.

Týmto oznámením sa nahrádza oznámenie 2018/C 407/07 z 12. novembra 2018.

(1) Ú. v. EÚ L 250, 16.9.2016, s. 1924.

(2) Ú. v. EÚ C 407, 12.11.2018, s. 8.

(3) od 1. apríla 2022.